## L’Arxiu del Regne de València posa en marxa la seua pàgina web per a millorar la difusió i l’accés al patrimoni documental valencià

*** Es tracta del primer arxiu de la Generalitat que oferix este servici, per a facilitar l’accés a investigadors i usuaris
* L’Arxiu del Regne de València és considerat un dels millors arxius històrics d’Espanya i d’Europa**

L’Arxiu del Regne de València, dependent de la Direcció General de Cultura, ha posat en marxa una pàgina web pròpia, amb la qual cosa es convertix en el primer arxiu de la Generalitat que oferix este servici, que millora la difusió i l’accés al patrimoni documental valencià. A la web es pot accedir a través d’este [enllaç](https://arv.gva.es/va/).

Amb la posada en marxa d’esta web de l’Arxiu del Regne de València es pretén, en primer lloc, facilitar l’accés als fons documentals d’un arxiu que és considerat entre els millors d’Espanya i d’Europa.

Així mateix, es vol millorar els treballs de gestió i els servicis que oferix el centre, per a la qual cosa s’han habilitat formularis que els usuaris podran utilitzar per a dirigir-se, directament i de manera instantània, al correu electrònic del centre.

La nova web oferix tota la informació rellevant i necessària de l’Arxiu, perquè els ciutadans puguen consultar-la (telèfons, horari, accés, etc.), complementant-se amb la creació de comptes de l’Arxiu en les xarxes socials (Facebook i Instagram).

Fins ara, els arxius valencians es consultaven a través de la pàgina web de la Conselleria d’Educació, Cultura, Universitats i Ocupació, en l’apartat dedicat a la Direcció General de Cultura. Ara, amb la posada en marxa d’una web pròpia, els investigadors tenen un canal més directe per a consultar els arxius valencians.

L’Arxiu del Regne de València ha fet, en els últims anys, una gran faena de descripció i digitalització dels seus fons documentals, a més d’un gran esforç per promoure’n la difusió, la qual cosa s’ha traduït en un increment en el nombre de consultes a través de la web de la Conselleria.

En concret, l’any 2023, l’Arxiu va rebre un total de 150.000 consultes, i en 2024 es van incrementar fins a les 230.000. Ara, amb una pàgina web pròpia, l’Arxiu espera que les consultes telemàtiques s’incrementen, gràcies a la millora en l’accessibilitat a la documentació.

**Contingut de l’Arxiu**

L’Arxiu del Regne de València es va crear en les Corts Valencianes de 1419 pel rei Alfons el Magnànim. L’any 2019 va complir sis-cents anys i és l’única institució valenciana que no s’ha suprimit mai. A més, pels fons que conserva, és considerat un dels millors arxius d’Espanya i d’Europa.

La documentació es pot dividir en tres grans apartats: documents relacionats amb l’època foral, l’època borbònica i un tercer grup dedicat a l’etapa contemporània.

Així, els fons de l’època foral conserven la documentació de les institucions valencianes des del segle XIV fins a 1707 (la Cancelleria Reial, la Governació General, la Batllia, la Generalitat, el Mestre Racional i la Reial Audiència).

En segon lloc, l’Arxiu alberga documentació de la documentació de l’època borbònica posterior a 1707 i fins a 1834, que inclou els fons de la Intendència, Reial Audiència Borbònica i Reial Acord.

Finalment, l’Arxiu conté documentació contemporània dels segles XIX i XX, a la qual s’afigen els protocols notarials i la documentació dels convents desamortitzats, a on es troba documentació des de l’època medieval fins al segle XIX.

Per tot això, l’Arxiu del Regne de València s’ha convertit en l’arxiu de referència de la plataforma SAVEX (Sistema Arxivístic Valencià en Xarxa) de la Generalitat, a on es poden consultar més de 460.000 registres documentals i tres milions d’imatges digitals dels documents que conserva.

Estos treballs es complementen amb la incorporació recent de l’Arxiu als portals nacionals (HISPANA) i europeus (EUROPEANA), a on ja es poden consultar alguns dels seus fons, com els cartogràfics, els escuts familiars o els dibuixos.

Fecha: 11/05/2025